अजमेर. दरगाह की सबसे पुरानी हिलाल कमेटी के सदर व शहर काजी मौलाना तौसीफ अहमद सिद्दीकी समेत कमेटी के छह सदस्यों ने बुधवार रात को अपने पदों से इस्तीफा देने का निर्णय कर लिया है। ये सभी सदस्य दरगाह नाजिम लेफ्टिनेंट कर्नल मंसूर के अवकाश से लौटने के बाद लिखित में उन्हें अपना इस्तीफा सौंपेंगे। हिजरी संवत जमादिस्सानी महीने के चांद के ऐलान को लेकर कुछ लोगों द्वारा कमेटी सदस्यों के साथ किए अभद्र व्यवहार से ये लोग खफा हैं।
शहर काजी मौलाना तौसीफ अहमद सिद्दीकी की सदारत में बुधवार देर रात को एक विशेष बैठक बुलाई गई। इस बैठक में वरिष्ठ सदस्य मौलाना सैयद मेहंदी मियां चिश्ती, मौलाना बशीरुल कादरी, मौलाना जाकिर, हाफिज अब्दुल गफूर और हाफिज रमजान शामिल थे। उलेमाओं ने आपसी विचार-विमर्श के बाद सर्वसम्मति से इस्तीफा देने का निर्णय कर लिया। यह पहला अवसर है, जब अजमेर में हिलाल कमेटी के सदर समेत एक साथ इतने सदस्यों ने इस्तीफे का निर्णय ले लिया है।
चांद के ऐलान में परिवर्तन को लेकर आपत्ति
हिलाल कमेटी ने 27 फरवरी को हुई बैठक के बाद चांद नहीं दिखाई देने की घोषणा की थी। इस हिसाब से 1 मार्च से ही जमादिउस्सानी महीने की एक तारीख मानी जानी थी। यह खबर देश भर में प्रसारित व प्रचारित हो गई, लेकिन अगले दिन 28 फरवरी को हिलाल कमेटी के पास अहमदाबाद से चांद की सूचना आई कि चांद 27 को ही हो चुका है और चांद की पहली तारीख 28 को ही हो गई है।
यह सूचना अहमदाबाद हिलाल कमेटी के सदर मौलाना शब्बीर की ओर से शहर काजी को मिली। इस सूचना के आधार पर स्थानीय हिलाल कमेटी ने 28 को दरगाह में ऐलान करा दिया कि चांद रात 27 की ही हो गई और 28 को चांद की एक तारीख है। इस हिसाब से ख्वाजा साहब की छठी 5 मार्च को और उर्स का झंडा 24 मार्च को चढ़ेगा। यह ऐलान होते ही कुछ लोगों ने शहर काजी और कमेटी सदस्यों को बुरा भला कहना शुरू कर दिया।
खबर मुस्तफीज पर पहले भी हुए हैं फैसले
शहर काजी मौलाना तौसीफ अहमद सिद्दीकी ने बताया कि चांद की घोषणा को लेकर एकराय बनाने को लेकर करीब डेढ़ साल पूर्व अजमेर में देश भर के उलेमा व काजियों की एक कांफ्रेंस हुई थी। इसमें तय किया गया था कि खबर मुस्तफीज के आधार पर अजमेर से कहीं बाहर चांद दिखाई दिया और अजमेर में चांद नहीं दिखा, तब भी अजमेर में चांद दिखाई देना मान लिया जाएगा।
खबर मुस्तफीज देने वाला व्यक्ति जान पहचान का और आलिम हो। मुस्तफीज का अर्थ फायदा पहुंचाने के हैं, अर्थात ऐसी खबर जिससे सब को फायदा पहुंचे। इस खबर मुस्तफीज के आधार पर पूर्व में भी अहमदाबाद से मिली शहादत के आधार पर अजमेर में चांद माना गया, लेकिन इस बार लोगों ने इस पर हंगामा खड़ा कर दिया।
नाजिम मोहतमिम हैं
हिलाल कमेटी के मोहतमिम दरगाह नाजिम हैं। कमेटी की बैठक वही तशकील देते हैं। अभी नाजिम एमए खान अवकाश पर बाहर हैं। उनके आने पर कमेटी के सदस्य लिखित में अपना इस्तीफा सौंप देंगे।
हर महीने होती है बैठक
हिलाल कमेटी की हर महीने चांद की 29 तारीख को बैठक होती है। इस दिन यदि चांद दिखाई दे जाता है, तो चांद दिखाई देने का ऐलान कर दिया जाता है। अन्यथा दूसरे दिन से चांद माना जाता है। रमजान, ईदुल फित्र, ईदुल अजहा, मोहर्रम और ख्वाजा साहब के उर्स के चांद को लेकर लोगों में ज्यादा जिज्ञासा रहती है। चांद के ऐलान के बाद ही हर महीने किस दिन ख्वाजा साहब की छठी मनाई जाएगी, इस पर निर्णय होता है।
सात में से एक सदस्य अजमेर से बाहर है
हिलाल कमेटी में सदर मौलाना तौसीफ अहमद सिद्दीकी समेत कुल 7 सदस्य हैं। इनमें से हाफिज फैयाज अहमद अभी अजमेर से बाहर हैं। ऐसे में उनके इस्तीफे के बारे में कोई निर्णय नहीं हो सका है।
अजमेर का खास महत्व
अजमेर की हिलाल कमेटी के निर्णय का खास महत्व पूरे देश में है। गरीब नवाज के उर्स में शरीक होने के लिए या छठी में आने के लिए जायरीन यहां के चांद के ऐलान के आधार पर ही ट्रेनों में रिजर्वेशन कराते हैं और उसी हिसाब से प्रोग्राम तय करते हैं, लेकिन यदि यहां चांद के ऐलान में कोई बदलाव हो जाता है, तो फिर देश भर में परेशानी होती है।
नाजिम को देंगे इस्तीफा
छह सदस्यों ने इस्तीफा देने का फैसला ले लिया है। अब नाजिम के आने के बाद लिखित में इस्तीफे सौंपे जाएंगे।
-मौलाना तौसीफ अहमद सिद्दीकी, शहर काजी व सदर हिलाल कमेटी, दरगाह ख्वाजा साहब
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva mai_Deva